dh-unibe/image-text_koenigsfelden-charters-post-1500 huggingface dataset:
Wir, aͤptissin unnd convētt ✳ des gottszhusz Kûngsfeld₎,
thuͦnt kundt ✳ unnd bekennē offenlich ✳ mitt diszm brieff,
als wir dan̄ usz ordnung unnd ansechen ✳ unnser herren̄
unnd castenvoͤgt, schultheszn̄ unnd ratt der statt Berrn̄ ✳
schuldig ✳ unnd pflichtig sind word₎ ✳ unnser mittschwestˀ
Margrecht vō Graffenneg ✳ ir guͦtt, ✳ libding ✳ unnd anders,
so sy in unnser gottshusz gebracht hatt ✳ wider zebekerēn,
das wir aber besunnder des baren̄ gellts halb ✳ zuͦ diser zytt nitt
vermogen̄ zuthuͦnt ꝫcꝭ. harumb so geloben unnd versprechē
wir ✳ by unnserrn̄ wirden, ✳ guͦtten̄ truwē ✳ unnd eren̄ ✳ der
genamptēn unnser mittschwester uszstaͤnnder sum̄ halb,
die sich gebûrtt anderthalb hunder Rinischˀ guld₎, ✳ von
hûtt datūm disz brieffs ûber ein jàr bar zuͦlegen, ✳ oder aber
den zinsz, ✳ wie sich gebûrtt ✳ unnd dametthin ir ein zinszbrieff
zuͦmachen̄ ✳ nach lanndsbruch ✳ und recht, ✳ und das huͦptguͦtt
also vorzinszn̄ ✳ so lang bisz man ir huͦptguͦtt ✳ und zins ✳ mitt
einandernn giptt, ✳ ouch àn allen iren̄ costen̄ unnd schadenn, ✳
uszrichtung unnd bezallung zethuͦnd, ✳ by verpflichtt ✳
unnd insatzun̄g ✳ unnsers gottshusz guͤtter, ✳ ligender ✳ und
varender, ✳ die sy ✳ unnd ir erbenn, ✳ wo wir an thuͦnder
bezallung ✳ sûmig wurden, ✳ mag angreiff₎, ✳ vertigen̄
unnd beziechen̄, ✳ bis uff ir vollkomēn benuͤgen. ✳ unnd also
hieby zuͦbeliben̄ ✳ unnd darwider nitt zuͦthuͦn, ✳ zuͦ redenn,
nach schaffen̄ ✳ getann werden̄, ✳ verbinden wir unns fur unns
unnd unnser nachkomēn by guͦtte trûwen ✳ mitt entzichung aller fûnd, ✳ usszûg ✳ unnd gevaͤrdt ✳ und was hinwider sin moͤchtte ✳ unnd besunder des rechtēn, ✳ so ein
gemēine verzichung ✳ an vorgàng einer sunderbaren̄
als unnûtz widerspricht, ✳ entzigēn und begeben habben ✳ in
kràfft dis brieffs, ✳ der desz zuͦ urkûnd ✳ mitt unnsers
gottshusz ✳ und conventts uffgetrucktem sygell ✳ verwartt, ✳
geben und beschechē uff mentag nach sant Jacobs
tag, im̄ xvc ✳ und xxvj jar.
Margrett von Graffneg
wider brieff ꝫcꝭ
qùittùng ✳
1526 , Juli 30 .
Mont: nach Jak: 1526 .